El president de la Generalitat, Carles Puigdemont, ha anunciat aquest divendres que els guanyadors del Premi Internacional Catalunya 2016 són Josep Baselga, Manel Esteller i Joan Massagué. El jurat del guardó reconeix la seva "revolucionària tasca en la recerca oncològica, amb la que han contribuït extraordinàriament a l'avenç de la ciència biomèdica, des d'un fort i entusiasta compromís intel·lectual i rigor científic". També destaca la seva "visió preclara i la seva dedicació i perseverança completes". El lliurament del premi tindrà lloc el dimarts 25 d'octubre a les 7 de la tarda en una solemne cerimònia al Palau de la Generalitat presidida pel mateix Puigdemont. Després d'anunciar els guanyadors, Puigdemont ha demanat que quedi clar que no se'ls dona el premi per ser catalans, "sinó justament perquè han fet una contribució rellevant al món". "És posar en valor que des de Catalunya, quan ens disposem a construir país i a incardinar-nos en el món, ho volem fer des d'aquesta vocació de fer aportacions rellevants a la humanitat, i quan passa això ho hem de saber reconèixer", ha argumentat.  Puigdemont ha assegurat que el país se sent orgullós d'aquests tres investigadors, que es posen al nivell d'altres premiats com Mstislav Rostropòvitx, Václav Havel o Doris Lessing. També ha remarcat que es tracta d'un reconeixement de l'excel·lència, però de la que "té vocació de servei, el coneixement per millorar la humanitat", ja sigui des de Nova York o des de l'Hospitalet de Llobregat.  El president ha comparegut acompanyat per la biòloga Anna Veiga, membre del jurat, que ha opinat que és una "gran notícia" que aquest guardó es doni a persones que treballen en l'àmbit de la biomedicina, un sector en què Catalunya és un país "potent". "Hem de continuar apostant per aquest àmbit de recerca, que ens ha de servir per millorar la qualitat de vida de les persones. Ajuntar-los tots tres mostra la voluntat de promocionar la recerca en biomedicina en el nostre país", ha afegit.  El Premi Internacional Catalunya, creat per la Generalitat de Catalunya el 1989, es concedeix anualment a aquelles persones que han contribuït decisivament amb el seu treball creador a desenvolupar els valors culturals, científics o humans arreu del món. La convocatòria s'ha estès enguany des del 4 de juny fins al 31 de desembre de 2015 i hi han concorregut 138 candidatures provinents de 57 països, presentades per 246 institucions i pels mateixos membres del jurat.  Aquest guardó ha de ser atorgat a una sola persona, tret que de forma motivada el jurat justifiqui la conveniència d’atorgar-lo de forma conjunta a més d’una. Té una dotació de 80.000 euros i l’escultura d’Antoni Tàpies 'La clau i la lletra'. L'any passat va rebre el premi la primatòloga britànica Jane Goodall, i l'anterior, l'arquebisbe sud-africà Desmond Tutu.  De les 27 edicions anteriors, només un dels guanyadors ha estat català o espanyol. Va ser el bisbe Pere Casaldàliga, que va ser reconegut el 2006. El jurat està presidit pel president de la Generalitat però el filòsof Xavier Rubert de Ventós n'és el president delegat. La resta dels seus integrants són l'arquitecte Ricard Bofill, la lingüista Mary Ann Newman, el crític d'art Juan Manuel Bonet, l'escriptor i filòsof Josep Ramoneda, l'historiador Agustí Colomines, el sociòleg Richard Sennett, el polític i economista Jacques Delors, el filòsof Gianni Vattimo, la soprano Barbara Hendricks, la biòloga Anna Veiga, el filòsof Edgar Morin, el físic Jorge Wagensberg i el diplomàtic Ambler Moss. Biografies dels guardonats Josep Baselga (1959) es llicencia en Medicina a la Universitat Autònoma de Barcelona i obté el grau de doctor el 1992. Entre 1996 i 2010 va ser el president del Servei d'Oncologia Mèdica i director fundador de la Vall d'Hebron Institut d'Oncologia (VHIO) de Barcelona. De 2010 a 2012 va ser Cap de la Divisió d'Hematologia / Oncologia, Director Associat del Centre de Càncer de l'Hospital General de Massachusetts a Boston i professor de Medicina a l'Escola de Medicina de Harvard. Des de 2013 és el director mèdic del Memorial Sloan-Kettering Cancer Center, a Nova York. Referent internacional en la recerca de nous tractaments contra el càncer, sobretot de mama, es dedica al desenvolupament de fàrmacs per al seu tractament i l'estudi de les estratègies per superar els mecanismes de resistència, esdevenint líder en el desenvolupament clínic de diversos agents nous. Manel Esteller (1968) és llicenciat en Medicina per la Universitat de Barcelona i el 1996 obté el doctorat en genètica molecular del carcinoma de l’endometri. De 2001 a 2008 lidera el Laboratori d’Epigenètica del Càncer del Centre Nacional d’Investigacions Oncològiques (CNIO), a Madrid. Des de 2008 és el director del Programa d’Epigenètica i Biologia del Càncer de l’Institut d’Investigacions Biomèdiques de Bellvitge (IDIBELL), a l’Hospitalet de Llobregat, i és el cap del Grup de Recerca en Epigenètica del Càncer. És així mateix professor de Genètica de l'Escola de Medicina de la Universitat de Barcelona i professor d'investigació de la Institució Catalana de Recerca i Estudis Avançats (ICREA). Pioner i referent internacional en l’àmbit de l’epigenètica com a factor clau en el desenvolupament del càncer, ha contribuït a revisar paradigmes científics establerts, demostrant la importància de factors externs en la modificació de gens amb efectes per a la seva regulació, i ha impulsat el desenvolupament de nous fàrmacs en el tractament del càncer. Joan Massagué (1953) es llicencia en Farmàcia a la Universitat de Barcelona, on es doctora en bioquímica el 1978. El 1979 aconsegueix una beca postdoctoral a la Universitat de Brown, a Providence, als Estats Units, on el 1982 fa el seu primer descobriment: l'estructura del receptor de la insulina. És llavors quan s’incorpora com a professor de bioquímica a la Facultat de Medicina de la Universitat de Massachusetts, on roman fins el 1989. Aquell any esdevé investigador a l’Institut Mèdic Howard Hugues, prop de Washington, i director del Departament de Biologia Cel·lular i Genètica al Memorial Sloan-Kettering Cancer Center, a Nova York, on, des de 2014, és el director científic. És en aquest centre on desenvolupa principalment la seva activitat investigadora, centrada en l’estudi de la metàstasi. Líder mundial en la recerca del comportament cel·lular i la metàstasi del càncer, la seva investigació és clau per al coneixement dels mecanismes que permeten detenir la proliferació cel·lular, procés que, quan es descontrola, duu a la formació de tumors. Així mateix, el seu treball ha permès identificar els gens i els mecanismes que controlen la metàstasi de les cèl·lules tumorals del càncer de mama i el de pulmó cap a altres òrgans, sobretot el cervell, descobriment que ha obert noves possibilitats d'investigació i noves vies per al tractament.

Summary: Josep Baselga, Manel Esteller i Joan Massagué guanyen el Premi Internacional Catalunya 2016


El ministre de l’Interior italià, Matteo Salvini, ha avisat aquest dilluns que el 'Sea Watch 3', embarcació d’una ONG alemanya amb bandera holandesa que rescata persones al Mediterrani, no podrà desembarcar a Itàlia. Després d’anunciar diumenge que Itàlia tanca els ports als vaixells amb immigrants i refugiats a bord, el polític de la Lliga Nord ha dit aquest dilluns a través del seu compte de Twitter que el Sea Watch 3 “es troba davant de la costa de Líbia esperant fer l’enèsima càrrega d’immigrants per portar a Itàlia”, però que “Itàlia ha deixat d’acotar el cap” i diu “no” a la seva entrada. Segons ha explicat l’ONG alemanya a l’ACN, de moment no hi ha persones a bord de l’embarcació, excepte la tripulació, però, si fessin un rescat, serien “els següents a la llista” en necessitar un port davant del bloqueig italià. En aquest sentit, han assegurat que aquesta situació els afecta i fan una crida als altres estats de la Unió Europea a “cooperar”.   Així, el 'Sea Watch 3' podria ser la segona embarcació afectada pel tancament de ports italians a immigrants i refugiats després que al vaixell de SOS Mediterranee 'Aquarius', amb 629 persones rescatades a bord, li fos denegat el permís per desembarcar a les costes d’Itàlia diumenge. L’últim comunicat del govern italià demanava diumenge a Malta que “s’enfronti a les seves responsabilitats” i sol·licitava que “obrís els seus ports per rescatar els centenars de supervivents del vaixell Aquarius”. “L’illa no pot seguir mirant cap a un altre costat quan es tracta de respectar les convencions internacionals sobre la protecció de la vida humana i la cooperació entre els Estats”, deia el text. Per la seva banda, el govern maltès ha emès un comunicat aquest dilluns matí on informa que el seu primer ministre, Joseph Muscat, va mantenir diumenge a la nit una conversa telefònica amb el seu homòleg italià, Giuseppe Conte, informant que no acollirà l’Aquarius als seus ports. A més, ha ressaltat la seva “preocupació” per les ordres de les autoritats italianes a aquesta embarcació, ja que considera que van en "contra de les normes internacionals” i generen “una situació de perill” al mar.

Summary: Itàlia reobre la crisi amb les ONGs de rescats al Mediterrani


El primer secretari del PSC, Miquel Iceta, ha augurat una possible "derrota" del Govern si es manté la negativa de tots els grups parlamentaris a aprovar els pressupostos. "Si la CUP i la resta de grups mantene les seves esmenes, estarem davant d'una derrota del Govern", ha dit Iceta a la sortida d'una reunió amb el sindicat CCOO. A més, el líder socialista ha recomanat a l'Executiu de Puigdemont que si ha de presentar uns nous comptes "parteixi del diàleg". "Tothom pressuposava que havia fet un diàleg amb el seu soci parlamentari però cada dia que passa veiem que no ha estat així", ha assegurat. De la seva banda, la candidata del PSC als comicis del 26-J, Meritxell Batet, ha ratificat les paraules del secretari general del PSOE, Pedro Sanchez, i ha afirmat que el "pacte polític de bilateralitat" amb Catalunya garanteix la "igualtat dels ciutadans". "Defensar la igualtat no vol dir que no hi hagi diferències entre comunitats", ha manifestat Batet.   L'ex número dos de Pedro Sánchez al Congrés ha criticat al PP que "porti quatre anys negant el problema d'encaix territorial". "Nosaltres reconeixem el conflicte i proposem una solució; per això vam aprovar el document de Granada", ha afirmat Batet. Una solució que, segons ha explicat, passa per reformar la Constitució tot reconeixent la "singularitat" de Catalunya, així com el seu "autogovern" i defensant un canvi de "competències". Batet ha exposat que aquesta via suposaria celebrar dos referèndums: "Un sobre la reforma de la Constitució i un sobre la reforma de l'Estaut". Tot plegat, però, ha de sorgir d'un "acord polític" amb Catalunya, ha assegurat. Iceta i Batet han fet aquestes declaracions després de reunir-se amb l'executiva de CCOO a la seu del partit. El secretari general del sindicat, Joan Carles Gallego, s'ha mostrat satisfet de "coincidir en el diagnòstic" amb el PSC d'"atendre els problemes d'emergència social" i reactivar l'"ocupació de qualitat". Gallego ha explicitat la voluntat que, després de les eleccions del 26-J, es faci un "canvi radical" en polítiques socials i laborals. La delegació del PSC formada per Miquel Iceta, Meritxell Batet, Eva Granados i Assumpta Escarp i la del sindicat han estat d'acord que una de les mesures per pal·liar la situació de "precarietat, pobresa i desigualtat" passa per "derogar" la reforma laboral.     Batet ha explicat que el seu partit treballarà per assolir "l'objectiu" dels 1.000€ de salari mínim interprofessional per posar fre a unes "desigualtats que tenen molt d'estructural". A més, ha defensat la recuperació de la "negociació col·lectiva" per reduir la "precarietat" i la "temporalitat" en els contractes, fet que ha lamentat que s'hagi "normalitzat".

Summary: Iceta preveu una "derrota" del Govern si els grups mantenen les esmenes als pressupostos i critica la manca de "diàleg"


El ple de l’Ajuntament de Reus, en sessió extraordinària, ha aprovat aquest dimarts la moció contrària a la recent sentència del Tribunal Suprem contra els processats independentistes per àmplia majoria, amb l’únic vot en contra del PSC i la marcada absència dels tres regidors de Cs. L’aprovació s’ha rebut amb aplaudiments i crits d’”independència” i “llibertat presos polítics”, en una sala de plens plena de gom a gom. També s’ha fet un minut de silenci coincidint amb el 79è aniversari de l’afusellament del president Lluís Companys. Al balcó del consistori oneja una senyera amb crespó negre en homenatge a Companys. Al Mercadal els Avis i Àvies per la Llibertat s'han concentrat com ho fan diàriament. L’endemà que milers de persones omplissin el centre de Reus, el ple, convocat amb caràcter d’urgència, ha aprovat, per 18 vots a favor i 6 en contra, la proposta de resolució presentada pel govern i la CUP. El text demana l’amnistia dels presos i el suport al dret d’autodeterminació. L’alcalde Carles Pellicer ha afirmat que cal rebutjar una sentència que és “totalment injusta” i que suposa “un atac a les institucions catalanes”. Per la seva banda, el PSC ha justificat el seu vot contrari a la moció amb l’argumentari que “la sentència s’ha d’acatar perquè no ho podem fer d’una altra forma, tot i que per desgràcia impliqui la pèrdua de drets polítics per a alguns”. “Ara bé, totes les sentències són opinables i s'empara la llibertat d’expressió sempre i quan hi hagi civisme i tolerància”, ha dit Martín, en unes paraules que han causat cridòria i xiulets del públic. La CUP insta el govern a secundar la vaga de divendres Posteriorment al ple, el grup de la CUP ha volgut posar de manifest que “la institucionalització de la lluita no serveix de res”. La regidora Marta Llorens ha criticat l’absència de Cs i l’argumentari del PSC per votar en contra. A partir d’aquí, ha instat el govern de Pellicer a anul·lar tota activitat institucional en cas que divendres es convoqui vaga general. “Diu que són de majoria independentista, doncs que surtin al carrer”, ha retret Llorens.  Els cupaires també han criticat el paper dels Mossos d’Esquadra en les concentracions de dilluns. Diuen que no van actuar fins que no hi van haver incidents. Segons Edgar Fernández, cinc militants de Vox es van dedicar a provocar la multitud que es manifestava. “No es tracta de protegir els feixistes i deixar que s'encarin amb els propis manifestants; les policies els haurien de fer fora”, ha etzibat Fernández, en un “toc d’atenció” a Mossos i Guàrdia Urbana.

Summary: El ple de Reus aprova la moció de rebuig a la sentència del Suprem amb el vot contrari del PSC


Les anàlisis que l'Hospital Vall d'Hebron ha realitzat després de la mort de dos nadons prematurs extrems en els últims dies han descartat que l'origen del bacteri Klebsiella pneumoniae BLEE es trobés en un focus ambiental i conclouen que el més probable és que es produís per transmissió creuada per la manipulació de pacients o d'objectes, segons han informat fonts del centre. Dos nadons que havien nascut a les 24 i a les 25 setmanes de gestació i que presentaven prèviament una enterocolitis, una malaltia molt freqüent entre els prematurs que causa la inflamació de l'intestí, van morir en infectar-se per aquest bacteri el 22 i el 24 d'abril. Vuit bebés més de la Unitat de Cures Intensives (UCI) Neonatal també tenen el bacteri, si bé dilluns passat no presentaven símptomes d'infecció.  Vall d'Hebron va demanar cultius ambientals -de l'aigua, superfícies, líquids antisèptics- per determinar que no hi hagués un focus comú contaminat pel bacteri, una possibilitat que ha quedat descartada després de les anàlisis epidemiològiques, els resultats de les quals s'han conegut aquest divendres.  La causa de circulació d'un bacteri no sol ser un focus ambiental, sinó la transmissió creuada, segons van assenyalar la subdirectora assistencial de Vall d'Hebron, la doctora Rocío Cebrián, i la cap del Servei de Medicina Preventiva i Epidemiologia, la doctora Magda Campins, en una roda de premsa per informar sobre la mort dels dos nadons, dilluns passat.  L'Hospital Vall d'Hebron va atribuir la mort dels dos nadons a l'extrema fragilitat per la seva prematuritat. Un d'aquests nens prematurs havia nascut a les 24 setmanes de gestació, amb 680 grams de pes, i l'altre, a les 25 setmanes, i pesava 485 grams. La patologia prèvia que tenien, l'enterocolitis, facilita el pas dels bacteris a la circulació sanguínia i això provoca la infecció generalitzada.  Els nadons que també són portadors del bacteri es troben sota vigilància aïllats de manera preventiva en un box. La doctora Campins va assegurar que és habitual que pacients ingressats tinguin els bacteris propis de l'hospital.

Summary: Descarten que un focus ambiental provoqués la infecció de dos nadons prematurs que van morir a Vall d'Hebron


La Tecla Sala de l'Hospitalet acollirà fins el pròxim 2 d'octubre la selecció d'obres més gran feta mai de la col·lecció Bassat d'art contemporani català, una de les més representatives de la segona meitat del segle XX. L'exposició aplega 200 obres i més de 50 escultures d'artistes com Guinovart, Ràfols Casamada, Brotat o Arranz Bravo, entre d'altres. 'Col·lecció Bassat 1940-1970', que compta amb una selecció d' obres de les sis exposicions anteriors fetes a la Nau Gaudí de Mataró i altre d'inèdites fins ara, fa un recorregut per l'art català des del final de la Guerra Civil a l'arribada de la democràcia en una transició cronològica que "mostra tant l'evolució dels artistes com la del propi país".  Segons Lluís Bassat, la selecció de quadres que s'ha portat a l'Hospitalet podria ser la base del futur Museu d'Art Contemporani de Catalunya perquè "omple un buit cronològic" entre les col·leccions del MNAC i el MACBA. El mateix Lluís Bassat, acompanyat d'alguns dels artistes presents a la mostra, ha estat l'encarregat d'inaugurar l'exposició que es podrà veure a la Tecla Sala de l'Hospitalet fins el pròxim 2 d'octubre gratuïtament. El publicista ha destacat que el seu objectiu amb aquesta nova exposició és donar a conèixer "poc a poc i amb modèstia" l'art contemporani català que compta, ha assegurat, amb artistes del mateix nivell que els grans noms internacionals. "Convido a tothom que vingui a veure-la perquè no sabem quan es podran veure plegades totes aquestes obres", ha assenyalat. La gestora de la Col·lecció Bassat, Núria Poch, ha destacat que 'Col·lecció Bassat 1940-1970' és una mostra "ambiciosa" que recull 200 obres i 54 escultures d'un total de 68 artistes referents de l'art contemporani català, i d'un conjunt d'obres escollides d'artistes internacionals del període comprès entre el 1940 i el 1979. "La mostra és una cronologia del millor de l'art català des del final de la Guerra Civil a l'arribada de la democràcia", ha afegit. Entre els autors representats es troba una important sèrie d'obres de Josep Guinovart, Albert Ràfols Casamada i Joan Brotat que en sí mateixes, ha assenyalat Poch, "són exposicions dins la mateixa exposició". També destaca la presència d'Eduard Arranz Bravo i dels més importants exponents de l'art contemporani català de tres dècades. Dins el mateix període cronològic s'han inclòs també obres de Picasso, Miró, Chillida Saura, Tàpies, Christo, Apple, Alexander Calder o Fernand Léger. Tot i que la majoria d'obres s'han pogut veure anteriorment a les sis exposicions que s'han fet a la Nau Gaudí de Mataró, algunes de les exposades a la Tecla Sala són inèdites perquè la col·lecció ha anat creixent en aquest temps i per aquest motiu serà possible contemplar noves obres de Chancho, Ràfols casamada, Arranz-Bravo, Guinovart, Brotat, Bartolozzi, Viladecans, Serra de Rivera, Gerard Sala i Miquel Vilà. Des de la primera exposició celebrada a la Nau gaudí de Mataró el 2010, la Col·lecció Bassat ha presentat un total de sis exposicions  -la darrera de les quals es pot visitar actualment dedicada a la dècada dels 80- que han fet un recorregut cronològic dels fons de la col·lecció i que han estat visitades per més de 40.000 persones. Es tracta d'un total de més de mi miler d'obres  entre pintures, dibuixos, escultures, ceràmiques i tapissos de més de 70 artistes.  Lluís Bassat ha explicat que, junt amb la seva dona, sempre ha comprat les obres de la seva col·lecció "amb el cor" i que mai ha pensant en representar una època concreta ni en bastir "un discurs artístic determinat" . En aquest sentit, ha destacat que, malgrat que alguns experts consideren que la seva col·lecció és de les més importants de l'art català contemporani "sempre ha comprat el que li ha agradat, de l'estil i l'artista que fos".  Sobre les obres exposades, Bassat ha assenyalat que podrien ser la base del futur Museu d'Art Contemporani de Catalunya que podria acollir perfectament la Tecla Sala i que omple el buit cronològic que hi ha entre les exposicions del MNAC i el MACBA. Quan finalitzi l'exposició, un total de 30 obres marxaran al Museu Nacional d'Art de Bulgària on faran una exposició d'art català contemporani.

Summary: La Tecla Sala de l'Hospitalet acull l'exposició més gran feta mai de la Col·lecció Bassat d'art contemporani català


L'estació de La Molina, a Alp (Cerdanya) tanca aquest diumenge la que ha estat "la millor temporada de la història", tant en nombre d'esquiadors com en gruixos de neu acumulats. Si l'any passat ja va fer el rècord superant els 331.000 forfets venuts, aquest 2018 s'enfilarà per sobre dels 350.000 (a falta del tancament oficial de xifres). "La veritat és que estem molt contents, i els nostres visitants també", assegura la directora comercial de l'estació , Marta Viver. A Vallter 2000 i a la Vall de Núria (Ripollès), en canvi, les sensacions no han estat tan bones. "Nosaltres hem tingut una temporada irregular. Poca neu a l'inici i caps de setmana de molt mal temps", explica Enric Serra, director de Vallter 2000. Per contra, el sector hostaler del conjunt del pirineu gironí sí que ha acabat "molt satisfet", i és que ha fregat el ple absolut durant bona part de la temporada. Tres de les quatre principals estacions d'esquí gironines tanquen aquest diumenge la temporada d'hivern. I ho fan amb sensacions diferents. La notícia positiva és La Molina que abaixa la persiana amb la satisfacció de tancar amb rècord de forfets venuts, i de gruixos de neu acumulats – aquest diumenge està per sobre dels dos metres a cotes altes -. Tot plegat en el 75è aniversari de l'estació. "Ha estat un any fantàstic i tenint en compte que ja veníem d'una gran temporada, encara ens fa estar més orgullosos", comenta la directora comercial de l'estació, Marta Viver. Una de les claus, explica, ha estat la capacitat que han tingut per consolidar el client. "Hem incrementat la venda del forfet de temporada, que és el que fa que mantenir els visitants". A més, la política de tarifes ha fet més atractiu desplaçar-se a La Molina, ja que s'han ajustat a les "diferents necessitats" dels visitants. Des de l'estació també han comprovat un "clar augment" del forfet on-line. "Molta gent ha escollit aquesta opció, i així s'estalvien les cues un cop arriben", concreta Viver. L'opció Alp 2500, que permet esquiar a La Molina i Masella, també ha estat un atractiu pels amants dels esports d'hivern. Viver, però, deixa clar que el més important ha estat el temps. Les fortes nevades que han deixat gruixos de neu per sobre dels dos metres han permès completar una temporada "històrica". De fet, La Molina ha mantingut obert una setmana més del què tenia previst, per poder donar resposta als visitants que han volgut allargar fins al final. A Vall de Núria les sensacions també són "bones", tot i que no tant com a La Molina. El seu director, Toni Casals, recorda que l'estació d'esquí és molt petita, i que la seva oferta és "transversal". "Aquí hi ha diversos atractius com el cremallera, o el Santuari que són un complement a l'esquí", assenyala.  El director explica que el públic que s'acosta a la Vall de Núria és familiar, i que no està centrat només en els esports d'hivern. A més, recorda Casals, també tenen molts visitants de segones residències de pobles propers com Queralbs o la Vall de Ribes. Temporada irregular a Vallter 2000  On les sensacions no són tant bones és a Vallter 2000. L'estació ha vist com vivia una temporada irregular i molt condicionada pel temps. A l'inici va patir la falta de nevades, i les temperatures altes que hi van haver va fer que només es pogués obrir la part de practicants, i en conseqüència, es va aplicar la tarifa reduïda. Les nevades del gener sí que van permetre obrir al 100% l'estació i la bona ocupació es va consolidar per Setmana Santa. Però la situació geogràfica de Vallter fa que quan hi fa mal temps bufi molt de vent. Això ha obligat a tancar l'estació diversos cops. "Vam tenir la mala sort que molts dies que vam haver de tancar queia en cap de setmana", explica el director, Enric Serra. L'hostaleria "molt contenta" On sí coincideixen totes les estacions és en destacar la "molt bona" ocupació hostalera arreu del pirineu gironí. "Els hotels de La Molina han acabat la temporada molt satisfets, i ens asseguren que bona part d'aquest hivern han penjat el cartell de complert", explica Viver. Enric Serra ha concretat que el turisme a la part alta del Ripollès també ha "funcionat molt bé". "Els pobles de la vall han tingut molta afluència de visitants. En aquest aspecte estem contents", ha reblat. Per la seva banda, la Vall de Núria també ha acabat amb bones xifres. Casals ha explicat que han rondat el 70% d'ocupació de mitjana, excepte els festius que sempre han estat plens. Ara, les mirades estan posades en la temporada d'estiu. Casals explica que a la Vall de Núria sol ser "molt bona" i s'esperen uns 200.000 visitants. A La Molina a partir del 2 de juny canvien els esquís per les bicicletes, amb una àmplia oferta d'activitats esportives a l'aire lliure.

Summary: La Molina supera els 350.000 visitants i tanca la millor temporada de la història tant en esquiadors com en gruixos de neu


‘L'Església del Mar’, una coproducció de TV3, Diagonal TV i Atresmedia Series amb el suport del Departament de Cultura, roda al barri gòtic de Barcelona amb més de 400 figurants i un gran elenc actoral, com  Aitor Luna, Michelle Jenner, Silvia Abascal, Pablo Derqui i Daniel Grao, dirigits per Jordi Frades. A la capital catalana s'està rodant l'arribada de la pesta o el final de la sèrie, el moment en què s'inaugura l'Església de Santa Maria del Mar. El rodatge va començar el 26 d’agost i ja ha visitat nombroses localitzacions, com Cardona, i altres territoris, com Extremadura, Madrid, Castella La Manxa i Castella i Lleó, un fet que l'actor Pablo Derqui celebra qualificant-lo de “molt entretingut i enriquidor”, encara que també "esgotador”, afegeix Silvia Abascal. El rodatge va arribar el 20 d’octubre a Barcelona i romandrà a la capital fins el 25 d’octubre, quan marxaran cap a Tarragona. El rodatge de la sèrie ‘L’Església del Mar’ arriba a l'equador a Barcelona. Es tracta d'una producció cinematogràfica on prop del 80% de les escenes es filmen en localitzacions exteriors, una particularitat que agrada als protagonistes. La sèrie està dirigida per Jordi Frades i es compon de 8 episodis on “es respecta al 90% la novel·la d'Ildefonso Falcones”, segons ha subratllat el director artístic, Marcelo Pacheco.  L’equip el completen Teo Delgado, director de fotografia; Pepe Reyes, encarregat del disseny del vestuari; Federico Jusid, compositor de la banda sonora de la sèrie, i Antoni Onetti i Sergio Barrejón, guionistes amb Jordi Frades.   La sèrie, ambientada en la Barcelona del segle XIV, relata la vida de l'Arnau, que transcorre paral·lela a la construcció del nou temple catòlic en honor a la Verge Maria del Mar. La vida de l’Arnau, interpretat per Aitor Luna, serà una lluita contínua per la llibertat i la dignitat dels pobres i humiliats que l’enfrontarà al poder dels nobles. Venjança, amor i traïció s'entrecreuen en una història que té de transfons una Barcelona medieval en una època històrica marcada per la intolerància religiosa i la segregació social, "l'arrelat assentament de les classes", tal com ha destacat l'actriu que interpreta Francesca, Nathalie Poza.  ‘L’Església del Mar’ també ha rodat en els municipis barcelonins de Cardona, on es va gravar l’escena del judici del Tribunal de la Inquisició a l'Arnau, i a Vilanova i la Geltrú. La producció acabarà el mes pels voltants de Tarragona, on es filmaran escenes que requeriran la participació de 250 figurants més.

Summary: ‘L'Església del Mar’ roda a Barcelona amb més de 400 figurantes i un gran elenc actoral


El president de la Generalitat, Carles Puigdemont, s'ha referit a les manifestacions contra al referèndum i a favor de la unitat d'Espanya que s'han celebrat aquest dissabte a Barcelona i Madrid, entre altres ciutats, i on s'han produït alguns incidents. A la plaça de Sant Jaume, un manifestant ha intentat estripar una pancarta i a la capital de l'estat s'ha sentit el cara al sol. "Aquesta és la realitat. Els molesten pancartes que diuen "Més democràcia" i a Madrid canten el "Cara al sol". Per això demà guanyarem", ha piulat Puigdemont al seu compte de Twitter. Puigdemont ha aprofundit sobre els manifestants que han intentat arrencar la pancarta. A través de Twitter ha difós una fotografia en què es veuen tres persones intentant arrencar el cartell per sobre d'una munió de braços filmant l'escena i d'algunes banderes espanyoles. "Aquesta fotografia és el discurs més eloqüent per explicar el que ens juguem en el referèndum de demà", ha afirmat el president de la Generalitat.

Summary: Puigdemont: "Els molesten pancartes que diuen 'Més democràcia' i a Madrid canten el 'Cara al sol'"


El jutge de l'Audiència Nacional José Luis Calama ha decretat presó incondicional per al presumpte llop solitari afí a Daesh detingut a Barcelona divendres. Tenia la voluntat de cometre un atemptat terrorista. El magistrat li atribueix un delicte d'enaltiment del terrorisme i autoadoctrinament a través de les xarxes socials, ha publicat 'El Periódico' i han confirmat a l'ACN fonts jurídiques. L'home, d'origen marroquí, s'havia saltat el confinament diverses vegades i la Guàrdia Civil creu que ho feia per buscar objectius. De fet, el cos apunta que existien referències de la radicalització i afinitat del detingut amb DAESH des de com a mínim quatre anys, però ha estat durant l'estat d'alarma quan el procés s'ha vist culminat.

Summary: Presó per al presumpte llop solitari afí a Daesh detingut a Barcelona divendres


Tècnics del Sistema d'Emergències Mèdiques (SEM) i una patrulla mixta de policia local i mossos han rescatat un home que estava surant a l'aigua, inconscient. Els fets han passat a la una el migdia a la cala port d'Alguer, a Cadaqués (Alt Empordà). Aquesta és una zona on no hi ha socorrista i han estat altres banyistes els que han donat l'avís al 112. Els equips d'emergències han tret l'home de l'aigua en estat greu. Inicialment, una ambulància l'ha traslladat fins al CAP de la població. També s'ha activat l'helicòpter medicalitzat, que ha aterrat al camp de futbol del municipi i ha traslladat la víctima fins a l'Hospital Josep Trueta de Girona. La víctima té 87 anys.

Summary: Rescaten un home que s'estava ofegant a una cala de Cadaqués


El primer ministre eslovè, Marjan Sarec, rebutja que s'utilitzi el seu país "com a exemple" per a Catalunya. En una breu atenció als mitjans des de Brussel·les després de conversar amb Pedro Sánchez, Sarec ha assegurat que els eslovens són "legalistes" i "sempre van actuar pacíficament i legalment". Per altra banda, el primer ministre eslovè ha negat que hi hagi "cap reunió planejada" amb l'ambaixador espanyol i ha atribuït les informacions en aquest sentit a "malentesos", tot i que el mateix ministeri d'exteriors eslovè confirmava dijous a l'ACN que l'eventual reunió - ajornada en dues ocasions- se celebraria la setmana vinent. Des del ministeri d'exteriors espanyol també es va confirmar la trobada. "No veiem cap problema aquí, tenim bones relacions amb Espanya i no estem satisfets que ara Eslovènia sigui mal utilitzada en aquest lluita de la meitat de la població de Catalunya", ha explicat Sarec. Segons el primer ministre eslovè, Catalunya és un afer "intern" de l'Estat i no té "paral·lelismes" amb la via que va emprendre Eslovènia el 1991 i que tenia "base legal" d'acord amb la constitució de la República Socialista Federal de Iugoslàvia, que recollia el dret a l'autodeterminació de les repúbliques federades. A més, una altra diferència, segons ha indicat Sarec, és el suport que va tenir el plebiscit entre els eslovens, ja que "una gran majoria", un 88,5%, va donar suport a la independència. Sarec ha explicat que va trobar-se per primer cop amb Sánchez el 8 de novembre passat a Madrid i que, des de llavors, han mantingut una "bona relació". Després de la conversa que tots dos van tenir dijous, l'eslovè ha afegit que també han parlat aquest divendres, moment durant el qual li ha transmès que estaria "encantat" que el cap de l'executiu espanyol visités Eslovènia. "Les nostres relacions són excel·lents", ha conclòs.

Summary: El primer ministre eslovè rebutja que s'utilitzi el seu país "com a exemple" per a Catalunya


El Parlament ha rebutjat aquest dijous una moció presentada per Cs que instava el Govern a retirar la petició perquè es posi en marxa una comissió d'investigació sobre l'actuació dels Mossos d'Esquadra arran de les protestes per la sentència del Tribunal Suprem sobre el referèndum de l'1 d'octubre de 2017. Aquesta comissió la va demanar el mateix Govern després dels aldarulls del mes d'octubre d'enguany i de les crítiques que va rebre el cos. El text de Cs ha rebut el vot contrari de JxCat, ERC, CatECP i la CUP, i també del PSC-Units en alguns punts, per la qual cosa els vots de populars i taronges han estat insuficients perquè prosperés.

Summary: El Parlament tomba una moció de Cs que demanava no investigar les actuacions dels Mossos per la sentència de l'1-O


Manu Guix i Àngel Llàcer portaran aquest dijous i aquest divendres al Grec Festival de Barcelona la seva nova comèdia musical després de 'La jaula de las locas': 'La tienda de los horrores', que està previst que arribi al setembre al Teatre Coliseum. En roda de premsa, Guix ha explicat que és una història d'amor, però la trama, ha afegit, va més enllà i tracta sobre fins on és capaç d'arribar una persona per ambició i quins són els límits de l'ambició humana. I tot això, ha assenyalat, en el moment de les 'fakes news' i dels populismes que van creixent. Així mateix, ha destacat que volia que els espectadors tinguessin la sensació de no saber si havien anat a un musical o a un concert de rock.  'La tienda de los horrores' dirigida per Guix i Llàcer arrenca amb la història d'amor impossible entre en Seymour i l'Audrey, treballadors de la vella floristeria del senyor Mushnik. Tot dona un gir inesperat amb l'aparició d'una misteriosa planta que pot convertir els desitjos en realitat. En Seymour descobreix que la planta s'alimenta amb sang i cada vegada en necessita més, i comença a menjar persones.  Guix ha dit que és un espectacle musical de gran format que fa molts anys es va representar a Barcelona i es presenta "modernitzat amb una posada d'escena molt potent amb un gran equip de so, de llum i escenografia". Han fet un esforç per portar 'La tienda de los horrores' "al segle XXI i presentar-la d'una forma molt més moderna".  Ha admès que s'han arriscat bastant amb un procés d'assajos intens, ja que havien d'estrenar mesos abans al Grec. Guix ha explicat que es veurà pràcticament el mateix al Teatre Grec que al Coliseum:  "L'escenografia és la mateixa i a nivell de so també i el repartiment, els músics i la música en directe és similar". "Estem fent una posada en escena molt acabada", ha afegit.   Actors  Xavi Duch i Diana Roig estaran en els papers protagonistes. La parella treballa en una botiga de plantes, regentada per un home de mitjana edat que encarnarà el veterà actor Ferran Rañé (‘Mikado’). També hi serà José Corbacho, fent del dentista, i les tres germanes que formen The Sey Sisters seran les principals encarregades de posar veu a les composicions musicals d’Alan Menken arranjades (i tocades) per Manu Guix. La companyia la competen Marc Pociello, Sylvia Parejo, Bernat Cot, Natán Segado i Raquel Jezequel. Guix també participa al muntatge com actor.

Summary: Manu Guix i Àngel Llàcer reflexionen sobre els "límits de l'ambició" a 'La tienda de los horrores' "del segle XXI"


Les obres del corredor mediterrani a Castellbisbal han obligat a prohibir l'estacionament de vehicles a diversos camins pròxims a l'estació de Rodalies que els usuaris utilitzen davant la manca de places de l'aparcament de l'estació. Davant aquest fet, l'Ajuntament de Castellbisbal ha habilitat l'antiga carretera d'accés a l'estació, actualment en desús, per poder-hi aparcar mentre durin les obres. Des d’aquest punt, els usuaris hauran de fer un trajecte a peu per un camí que passa per sota de la carretera BV1501 i de les vies de l’AVE fins arribar a l’Estació. L'alcalde de Castellbisbal, Joan Playà, ha deixat clar que aquesta és una mesura provisional i ha reclamat a les administracions supramunicipals i a Adif que habilitin un aparcament amb places suficients per atendre les necessitats dels usuaris.

Summary: Adif prohibeix aparcar als camins propers a l'estació de Renfe de Castellbisbal per les obres del corredor mediterrani


El president del Suprem creu que tots els estaments de l’administració tenen una “missió de protecció de l’ànima de l’Estat” ACN Madrid.-El president del Tribunal Suprem i del Consell General del Poder Judicial (CGPJ), Carlos Lesmes, ha advertit aquest dimarts que els qui ataquen “cegats per la irracionalitat” i de manera “brutal” la “democràcia espanyola” i pretenen “trencar el model de convivència” a Catalunya en pagaran les conseqüències. Parafrasejant Séneca, Lesmes ha recorat que “un Estat on quedin impunes la insolència i la llibertat de fer-ho tot acaba enfonsant-se a l’abisme”. Per evitar-ho, ha dit, cal que tots els estaments de l’administració espanyola refermin “que els nostres timons s’han de manegar exclusivament des del ple respecte a la legalitat i des de l’estat de dret”. “Només hi ha un objectiu clar: la defensa de la nostra constitució de 1978, i en aquesta missió de protecció de l’ànima de l’Estat cal prestar una especial atenció a la importància de la justícia per assegurar la supremacia de la llei i la tutela dels drets individuals i col·lectius”, ha conclòs. Lesmes ha fet aquestes manifestacions a l’acte d’obertura de l’Any Judicial Militar, on també ha participat la Fiscal General de l’Estat, Maria José Segarra, i la cúpula de l’estament militar espanyol.  En el seu discurs Lesmes ha afirmat que després de la sentència del Suprem contra els líders independentistes “una exigua però estrepitosa part de la societat” de Catalunya conformada per “ciutadans cegats per la irracionalitat” està “atacant de manera frontal la base de la nostra democràcia”. Aquests, segons Lesmes, “pretenen trencar per la força i la violència el model de convivència sobre el que s’assenten els principis bàsics de la nostra societat”, que són “els pilars de l’Espanya constitucional” i “el respecte a la llei i als drets i llibertats de la resta”. Per aquest motiu ha fet una crida a tots els estaments de l’administració: “En circumstàncies com els que es donen a Catalunya, en moments d’indeterminació com els actuals” cal “evitar que les nostres naus caiguin en aquest abisme”. “Hem de refermar amb absoluta rotunditat el nostre convenciment que els nostres timons s’han de manegar exclusivament des del ple respecte a la legalitat i des de l’estat de dret com a pilars immutables”, ha dit. Crida a la “missió de protecció de l’ànima de l’Estat” Lesmes ha conclòs les seves referències a Catalunya davant la cúpula militar recordant que en aquests moments “cadascun de nosaltres des de la posició a l’engranatge de l’Estat té un paper important a jugar en aquesta aposta per la democràcia que vam fer fa 40 anys”.  “Només hi ha un objectiu clar: la defensa de la nostra constitució de 1978, i en aquesta missió de protecció de l’ànima de l’Estat cal prestar una especial atenció a la importància de la justícia per assegurar la supremacia de la llei i la tutela dels drets individuals i col·lectius”, ha sentenciat.

Summary: Lesmes adverteix que la “insolència” dels qui ataquen l’Estat “cegats per la irracionalitat” no pot quedar “impune”


Un any d’inflació sota mínims amb set mesos d’IPC en zona negativa explica que els preus de la majoria dels costos dels serveis quedaran congelats o aniran a la baixa a partir de l’1 de gener del 2016. D’aquesta manera, l’any començarà amb una menor càrrega econòmica per a la majoria de consumidors que rebin la factura elèctrica, la del gas o bé hagin de comprar una bombona de butà o adquirir un abonament de transport públic. Un dels preus que en la majoria dels casos també es reduirà serà el de determinats peatges d’autopistes de Catalunya com és el cas de l’AP-2, l’AP-7, la C-32 o els túnels de Vallvidrera o del Cadí que veuran com les tarifes aniran a la baixa, tot i que només en un 0,6%. La factura elèctrica registrarà una reducció del 0,7% en la part de la tarifa regulada pel govern, cosa que suposarà una lleugera disminució de poc euros a l’any en la factura de la llum de la major part dels consumidors, uns 16 milions de clients, que estan acollits a la tarifa del Preu Voluntari per al Petit Consumidor (PVPC) abans denominada com TUR (tarifa últim recurs).  Tot i aquesta davallada de la factura elèctrica del 0,7% en relació amb el preu del desembre, que suposa una caiguda del 2,8% en relació amb el preu del gener del 2015, l’organització de consumidors Facua denúncia que el govern del PP en aquests últims quatre anys de la seva legislatura ha incrementat el preu de la factura elèctrica en un 16,2% cosa que ha suposat que un client que té contractat una potència de 4,4 Kw amb un consum mensual d’uns 366 Kwh pagui uns 500 euros més a l’any que l’última legislatura del president José Luis Rodríguez Zapatero.    El govern va aprovar aquesta reducció de la tarifa elèctrica en la reunió de la Comissió Delegada del Govern per Assumptes Econòmics celebrada aquest 16 de desembre. La decisió del govern s’explica per la reducció en un 21% del preus unitaris en concepte del pagaments per capacitat que és el cost que es paga a les centrals de cicle combinat perquè estiguin a punt per activar-se per substituir els moments que s’atura o disminueix la producció energètica de les plantes d’energies renovables, segons recorda a l’ACN Joaquim Pareras, director de l’empresa ‘Ipsom efficiency’. La Comissió Delegada del Govern per Assumptes Econòmics també va decidir reduir el preu de la tarifa de gas natural. Així, la factura de gas natural també registrarà una caiguda en la tarifa del mes de gener que el govern espanyol ha fixat a l’entorn del 3% en relació amb l’última revisió del mes d’octubre. Des del desembre del 2014 el preu del gas comercialitzat s’ha reduït l’11,7%.  La bombona de butà es mantindrà durant els primers dies de gener al preu actual del 12,65 euros per unitat i no serà fins els segon dimarts del mes de gener que el Ministeri d’Indústria, Energia i Turisme determini un nou preu de l’ampolla.  Peatges congelats o a la baixa Els preus dels peatges de les autopistes de les concessionàries aniran en general a la baixa a partir del gener del 2016 en el conjunt de l’estat espanyol. Una disminució que estarà l’entorn del 0,6%.  Les concessions de les autopistes que són propietat de la Generalitat veuran les tarifes congelades o amb una lleugera disminució. A més, el Departament de Territori i Sostenibilitat ha multiplicat el nombre de casos que es poden acollir a bonificacions, cosa que suposa reduir el preu del peatge en determinats desplaçaments o alliberar de peatge alguns recorreguts entre localitats pròximes.  Mantindran congelades les tarifes l’autopista C-32 del Garraf i la C-33, entre Barcelona i Montmeló també mantindrà les mateixes tarifes que el 2015.  Per contra, registraran una petita reducció del 0,6% en el peatge les autopistes C-32 del Maresme i els Túnels de Vallvidrera i el Cadí.  Les autopistes que són propietat del Ministeri de Foment en general registraran una caiguda de preus del 0,6% en relació amb els vigents aquest 2015. En el cas de l’AP-2 entre Saragossa i el Mediterrani, passant per Lleida, els preus es reduiran en un 0,64%.  L’AP-7 entre La Jonquera-Montmeló-Barcelona i Tarragona també disminuiran la tarifa en un 0,64%.  El cànon de l’aigua congelat L’Agència Catalana de l’Aigua, que controla el cànon de l’aigua, que suposa un 30% de la factura de l’aigua que reben els consumidors, ha decidit congelar aquesta partida de la factura. Seran els municipis o les empreses subministradores les que hauran de decidir sobre la resta de la factura D’altra banda, el segell de correus s’incrementarà i en aquest cas la carta ordinària amb destí al territori estatal amb un pes menor de 20 grams passarà de costar 0,42 cèntims a 0,45 cèntims.  Transport públic congelat o a la baixa La tarifes del transport públic de Catalunya que es regulen des del Departament de Territori i Sostenibilitat han quedat congelades en la major part dels casos. Per volum de passatgers destaca en l’àrea metropolitana de Barcelona el preu de la T-10 i la T-4 que mantindran els mateixos preus que el 2015.  A més, Territori i Sostenibilitat ha aprovat una sèrie d’incentius i bonificacions on destaca que la T-12 destinada fins ara als adolescents de menys de 13 anys aquest 2016 s’ampliarà fins el 14 anys.  La Generalitat, l'Ajuntament de Barcelona i l'AMB han acordat rebaixar fins a un 9% el preu dels bitllets de la T-Mes, la T-Trimestre i la T-Jove de 2 a 6 zones. Així, per exemple el preu de la T-Mes per 2 zones passarà a costar de 77,45 a 71 euros reduint-se un 8,33%, la T-Mes per 4 zones passa a costar de 124 a 122 euros (1,61% menys) i el mateix bitllet per 6 zones, que costava 153 euros, a partir de l'1 de gener valdrà 150 euros (1,96% menys).  Per la seva banda, el preu de la T-Trimestre per 2 zones s'abaixa un 9% i passa a costar de 211 a 192 euros, mentre que la T-Jove també per 2 zones passa d'un cost de 155 a 142 euros. La reducció del preu dels tres títols s'aplicarà també forma automàtica als abonaments socials per a les famílies monoparentals i nombroses, també de 2 a 6 zones. Amb aquest ajust de preus, s'elimina del sistema tarifari integrat la T-50/30 de 2 a 6 zones, ja que la T-Mes ofereix més prestacions al mateix preu. La mesura, que sorgeix d'una proposta inicial de l'Associació per a la Promoció del Transport Públic (PTP), suposa una despesa d'1,29 milions d'euros que es repartiran de forma proporcional les tres administracions, segons el Pla Marc de finançament acordat l'any 2014. D'altra banda, es mantenen congelades per al 2016 les tarifes del transport públic a la resta d'ATM de Girona, Lleida i Tarragona. Regionals de Renfe Així mateix, en relació amb les tarifes dels serveis regionals de Renfe a Catalunya, aquestes també queden congelades excepte les dels trajectes de les línies R15 i R16 entre Barcelona i les Terres de l'Ebre, que s'abaixen entre un 12% i un 20%. La mesura s'ha pres per acabar amb les diferències tarifàries dels actuals serveis de Renfe que comuniquen Barcelona amb poblacions de fora del territori català, on la competència per fixar les tarifes correspon a l'Estat.

Summary: L’1 de gener del 2016 començarà amb lleugeres baixades en les factures de la llum i del gas


Els Agents Rurals han intervingut set animals protegits dissecats que s'havien posat a la venda a través d'Internet. Concretament, es tracta de dues pells d'ós bru, una pell d'ós negre, una pell d'ós polar, una pell de lleopard, una pell de lleó i una pell de cocodril del Nil. Els preus de venda de cadascun oscil·laven entre els 2.000 i els 10.000 euros i el lot complet tenia un cost de 22.500 euros. Segons un comunicat, els agents van trobar els anuncis a través de la xarxa fa aproximadament un mes i es van posar en contacte amb la persona que els havia publicat per comprovar si tenia en regla la documentació. Els certificats aportats pel seu propietari havien estat expedits com a trofeus de caça i tenien la consideració d'efectes personals i un ús restringit, cosa que no permet que s'utilitzin amb fins lucratius. Per tot plegat, van quedar comissats a la Duana de Barcelona. Les diligències practicades pels agents es van lliurar a la Duana de Barcelona, que és l'organisme competent en casos relacionats amb el CITES -el conveni internacional d'espècies amenaçades de fauna i flora que assegura que el seu comerç no amenaça la seva supervivència. La Duana va ordenar el comís definitiu dels animals protegits dissecats per una presumpta infracció de la Llei orgànica de repressió del contraban. Les espècies intervingudes pels Agents Rurals estan incloses en l'apèndix I i II del Conveni CITES (Comerç Internacional d'Espècies Amenaçades de Fauna i Flora Silvestre) i l'annex A i B del Reglament (CE) 338/97 del Consell, relatiu a la protecció d'espècies de la fauna i flora silvestres mitjançant el control del seu comerç. La documentació aportada per l'individu que venia les pells per internet acreditava l'origen legal pel que fa a CITES però els certificats s'havien expedit com a "trofeus de caça" (H), motiu pel qual es van comissar cautelarment en dipòsit fins que l'Autoritat CITES dictaminés al respecte.

Summary: Els Agents Rurals intervenen set animals protegits dissecats que estaven a la venda a Internet


El Primavera Pro premiarà l'artista Neneh Cherry amb el Primavera Award 2019, que recollirà el 31 de maig. Neneh Cherry, qui actuarà en aquesta edició del festival Primavera Sound, participarà en una conversa sobre la seva trajectòria. Almudena Heredero, directora de Primavera Pro, ha destacat que l'impacte de la música de Neneh Cherry es feia "incontestable" a mesura que ella anava prenent decisions cada vegada "més arriscades tant a nivell musical com ideològic. En un any en el qual el Primavera Pro s'ha proposat explorar a fins el rol actiu de les dones a la cultura, retre homenatge a una personalitat contestatària com la seva és una opció no només lògica, sinó necessària".  L'entrega del Primavera Award a Neneh Cherry tindrà lloc el divendres 31 de maig. Posteriorment, l'artista mantindrà una conversa sobre la seva trajectòria amb Natty Kasambala, periodista de la publicació britànica gal-dem. El Primavera Pro 2019 se celebrarà entre el 29 de maig i el 2 de juny al CCCB. El dissabte 1 de juny, Cherry actuarà a Barcelona com a part de la programació del Primavera Sound.


La població d'Organyà (Alt Urgell) segueix "commocionada" i "sorpresa" per les darreres novetats i el caire que està prenent el cas de la Nadia. El que va començar com un "engany" pot acabar derivant en quelcom molt més escabrós. L'alcalde de la població, Celestí Vilà, ha manifestat que "estem molt decebuts i enganyats, si les darreres informacions són certes, que la policia i el jutge decideixin". Vilà ha assegurat que "de ser cert només puc dir que la Nadia ha tingut molt mala sort, no només amb la malaltia si no també amb els pares que li han tocat". En aquest sentit ha afegit que "no hi ha paraules per a qualificar el que ha passat". La notícia sortia aquest dimarts al migdia quan el Tribunal Superior de Justícia de Catalunya va fer públic que els Mossos d'Esquadra havien trobat imatges "de contingut sexual" de Nadia Nerea en un llapis de memòria entre el material confiscat als pares. Els veïns d'Organyà no surten de la sorpresa, després que fa unes setmanes esclatés l'engany dels pares al voltant de la malaltia de la nena Nadia, aquest dimarts s'ha sabut de l'existència d'imatges de "contingut sexual" de la menor. L'alcalde de la població ha assegurat que "ha estat molt fort el que ha passat fins ara, les novetats aparegudes fa que la gent estigui molt tocada". Vidal ha explicat a l'ACN que ha estat en contacte amb els veïns més vinculats a la família i ha dit que "estan destrossats". Segons Vidal, una de les veïnes més properes li ha assegurat que "no té paraules pel que està passant" i com la majoria de veïns "no s'ho acaba de creure". El jutge d'instrucció 1 de la Seu d'Urgell que investiga el conegut com a 'cas Nadia' va rebre ahir dimarts al matí de part de la Unitat Territorial d'Investigació del Pirineu Occidental dels Mossos d'Esquadra un seguit d'arxius que podrien ser constitutius de diferents infraccions penals. Concretament, segons el TSJC, dels delictes ''d'elaboració i tinença de pornografia infantil, així com d'exhibicionisme i provocació sexual''. El magistrat creu que la troballa d'aquest material de contingut sexual no és una simple sospita sinó que suposa la ''constància i evidència de clars indicis objectivats de participació del pare en la comissió dels delictes de provocació sexual i explotació sexual''. Per aquest motiu estan citats novament a declarar el pare i la mare de Nadia Nerea, Fernando Blanco, que està en situació de presó provisional al Centre Penitenciari de Ponent, i a Margarita Grau, que està en llibertat. La declaració dels pares tindrà lloc divendres que ve al matí als jutjats de la Seu d'Urgell, en primer lloc la mare a les 10 i després el pare a les 11.

Summary: Organyà "commocionada" davant les darreres novetats del cas Nadia


La intensitat del vent ha disminuït en les últimes hores i també les trucades al telèfon d'emergències 112, que des de les 19 hores del dissabte fins a les vuit del matí d'aquest diumenge ha rebut només 15 trucades per la ventada, cap de destacable. En l'acumulat de l'episodi s'han rebut 528 trucades. El descens de temperatures sí que ha estat notable, especialment a l'alta muntanya on s'ha baixat per sota dels -10ºC (-12,7ºC a Certascan, -11,8ºC a Ulldeter) i a les comarques d'interior de Catalunya (-2,4ºC a Oliola i -1,9ºC a Perafita). La nevada continua feble al vessant nord del Pirineu i, per exemple, a Vielha ja s'han acumulat 7 centímetres de neu. Per neu és obligatori circular amb cadenes o equipaments especials a la C-28 per accedir al port de la Bonaigua.

Summary: Nit sense incidències pel vent i descens notable de les temperatures


El Síndic de Greuges ha obert una actuació d'ofici per aclarir el presumpte assetjament sexual d'una treballadora d'un institut públic de Barcelona a un alumne. Segons un comunicat d'aquesta institució enviat aquest dijous, l'estudiant va denunciar els fets el 2015 però "no es va activar el protocol davant possibles abusos" i "l'Administració es va limitar a traslladar la treballadora a un altre centre". Davant d'aquests fets, Rafel Ribó ha demanat informació al Departament d'Ensenyament i al Consorci d'Educació de Barcelona sobre les mesures que es van prendre. A més, el Síndic també "vol aclarir el motiu pel qual l'alumne, de 15 anys, no ha rebut cap tipus d'atenció psicològica i si la seva decisió de canviar d'institut va estar motivada per l'assetjament a què el van sotmetre la direcció i part del professorat, tal com denuncia la família". Finalment, Ribó ha demanat informació sobre les presumptes sancions i represàlies contra dos docents que suposadament van denunciar la conducta de la treballadora implicada.

Summary: El Síndic investiga el presumpte assetjament sexual d'una treballadora a un alumne d'un institut de Barcelona


El mes de juny passat, 164.222 pacients estaven pendents d’operar-se en algun hospital català. És una dada un 0,4% més baixa que el desembre de l’any passat, i un 11,2% menys en comparació al juny del 2016, amb una disminució del 12,6% del temps d’espera mitjà .L’impuls del pla de xoc per a les llistes d’espera s’ha traduït en un increment del 7% de l’activitat als hospitals,  i també de les consultes externes, que han comportat més indicacions d’intervencions. És el cas de les operacions de cataractes que els darrers 6 mesos ha crescut en 2.292 pacients, un 11% més. Els malalts oncològics també han registrat un increment, del 6,6% mentre que els malalts que esperen cirurgia cardíaca han baixat un 21%. Així, els hospitals catalans han fet 12.523 intervencions més que el primer semestre del 2016, cosa que ha reduït en 606 els pacients en espera respecte el desembre, un 0,4%, i ha reduït també, en 2.032, els pacients que superaven el període de garantirà respecte el desembre de 2016. La davallada de pacients a les llistes d’espera però, en comparació al juny de 2016, és de l’11%.  Tot i això, hi ha significatiu increment en els pacients que esperen operació de cataractes. El desembre de 2016, era una intervenció que esperaven 20.810 pacients, mentre que aquest mes de juny, la xifra ha crescut fins a 23.102. És l’especialitat que més creix, segons David Elvira, per una ‘’doble combinació’’ i ha recalcat que s’ha detectat un increment de la indicació de cataractes i que s’està estudiant els motius. També ha registrat un lleuger increment el nombre de malalts de càncer que esperen ser operats, d’un 6,6% en comparació al desembre de 2016. Així, 1.878 pacients oncològics estan pendents d’operació aquest estiu, menter que el desembre eren 1.756.  En canvi, entre les intervencions quirúrgiques que més bon comportament han registrat hi ha les de cirurgia cardíaca, que ha baixat un 21%, amb 76 persones menys que estan pendent de cirurgia valvular o cirurgia coronària.  D’entre els procediments que l’any passat el Departament es va marcar com a prioritaris, només les operacions al sistema nerviós central, amb 81pacients més, i les operacions d’obesitat mòrbida, amb 32 pacients més, han crescut.   Per David Elvira, director del CatSalut, es comencen a notar els efectes del pla de xoc de llistes d’espera, que s’ha impulsat enguany amb l’aprovació dels pressupostos, i que ha suposat un 7% més d’activitat quirúrgica als hospitals. Però aquest pla també s’ha notat en les proves diagnòstiques, amb un increment del 7,1%, la disminució del 9,8% respecte el desembre de 2016 dels pacients que esperen per aquestes proves i la disminució en 21 dies el temps d’espera mitjà.  Pel que fa a les consultes externes, durant el primer semestre de 2017, s’han fet 67.308 visites menys en comparació al juny de 2016, però s’ha reduït en un 32,5% els pacients que s’estaven esperant per sobre dels 90 dies establerts de referència. Per això, des del CatSalut, s’han disminuït 45 dies el temps d’espera respecte el que succeïa fa sis mesos, i per tant, s’ha disminuït un 15,6% els pacients en  llista d’espera per a consultes externes. Ara afecta a 449.317. Les especialitats amb mes temps d’espera són al·lergologia, ginecologia, traumatologia, oftalmologia i urologia. Menys derivacions David Elvira també ha recalcat que amb el pla de xoc de llistes d’espera s’han reduït les derivacions tot i que els hospitals tenen un procediment de proactivitat, per intervencions quirúrgiques, que implica que s’informa al pacient que hi ha alguna alternativa a l’hora de programar la seva intervenció en algun altre centre, i aquest, pot renunciar i acceptar la demora al centre d’origen o acceptar el canvi.  Més informació i auditories Des d’aquest 2017, Salut ha posat en marxa auditories externes a tots els hospitals per poder avaluar els resultats i elaborar un pla de treball el març del 2018. A banda, des d’aquest mes de juliol, les dades de les llistes d’espera seran públiques al web del departament i es podran consultar per regió i per centre i especialitat, de manera que qualsevol pacient podrà saber la llista d’espera per a la seva intervenció i al seu centre.

Summary: 164.222 catalans estan pendents d’operació quirúrgica, un 11,2% menys que l’any passat


La xarxa de mentors de Barcelona Activa dona suport a 200 persones que busquen feina. Ho fan en el marc de la iniciativa Mentoring+, que ja porta dotze edicions i que busca la reactivació laboral de persones que ja havien abandonat la cerca d'un lloc de treball i generar un entorn propici per identificar noves oportunitats. Un centenar de mentors acompanyen de manera voluntària acompanyen aquestes persones, que són del mateix barri. Els participants al programa que busquen feina són un 61% dones, un 84% majors de 45 anys, i un 42% amb estudis primaris o sense estudis. Pel que fa als mentors, el 80% té estudis universitaris i el 47% té més de 50 anys. El programa vol fer front a la bretxa de gènere en el mercat de treball perquè les dones tenen  més dificultats per trobar feina. També treballa amb les persones més grans de 45 anys i dona suport a ciutadans amb baixa qualificació. L'objectiu del programa és "la reactivació laboral de l esperones que havien tirat la tovallola en la cerca de feina i generar un entorn propici per identificar i redescobrir noves vacants i oportunitats laborals", segons la comissionada de Promoció de l'ocupació i polítiques contra la precarietat, Raquel Gil.


El nou web de Casa Seat convidarà als ciutadans a enviar gratuïtament una rosa virtual el dia de Sant Jordi dissenyada en exclusiva per l'il·lustrador Conrad Roset, director creatiu del videojoc 'Gris', acompanyada d’un poema en anglès, català o castellà. La plataforma online estarà disponible el 23 d’abril en català, castellà i anglès, i els usuaris podran escollir entre sis poemes, dos per cada idioma, per acompanyar la seva rosa de textos creats per alguns dels autors escollits com Emily Dickinson, Federico García Lorca i Joan Salvat-Papasseit. L’enviament es podrà realitzar el 23 d’abril a través del web www.casa.seat.

Summary: El nou web de Casa Seat convidarà a enviar una rosa virtual per Sant Jordi dissenyada per Conrad Roset


Els eurodiputats electes de JxCat Carles Puigdemont i Toni Comín han presentat una carta a la Defensora del Poble Europeu, Emily O'Reilly, per denunciar un "tracte discriminatori" de l'Eurocambra, que dimecres va prohibir-los l'entrada per fer les acreditacions provisionals dels nous membres de la institució. Els representants legals de l'expresident i l'exconseller també han enviat "una queixa formal" al president del Parlament Europeu, Antonio Tajani, i al secretari general, Klaus Welle, per aquests fets, segons JxCat. En aquesta carta han demanat una còpia de la llista amb els noms dels eurodiputats electes que asseguren els van mostrar a l'entrada. També volen la "documentació on consti la prohibició" i "accés a la gravació de les càmeres de seguretat" com a "prova" dels fets. Puigdemont també va denunciar al febrer a la Defensora del Pondre Europeu el veto de Tajani a la seva conferència amb el president Quim Torra al Parlament Europeu. La prohibició a Puigdemont i Comín El Parlament Europeu va prohibir dimecres a la tarda a Puigdemont i l'exconseller Comín entrar a la cambra i començar alguns dels tràmits per ser eurodiputats. Tots dos van obtenir un escó a les eleccions del 26-M i són eurodiputats electes, però no es van poder fer la fotografia oficial ni entrar a les instal·lacions, un pas que sí van poder fer altres polítics escollits com José Ramón Bauzá, de Ciutadans. Segons Puigdemont, l'ordre de vetar-los l'entrada la va donar el secretari general del Parlament Europeu. Fonts del Parlament Europeu van confirmar que els nous diputats poden obtenir "una acreditació provisional per facilitar el seu accés al Parlament mentre no arriben les comunicacions oficials dels estats membres" amb la llista definitiva d'eurodiputats. Amb tot, des de la cambra asseguren que es reserven el dret a "no concedir cap facilitat fins a assegurar-se que la persona ha obtingut l'acta de diputat". Petició de PP, PSOE i Cs Arran d'això, PP, Cs i PSOE van demanar a Tajani que suspengui tots els permisos temporals als eurodiputats electes de l'Estat per evitar que Carles Puigdemont i Toni Comín puguin entrar a la cambra i tinguin una credencial sense haver recollit l'acta a Madrid, segons va poder saber l'ACN. Els tres partits van argumentar que a l'Estat espanyol encara no hi ha "llistat oficial" de diputats electes i que "no es pot acreditar cap diputat abans de recollir l'acta a Madrid".

Summary: Puigdemont i Comín denuncien a la Defensora del Poble Europeu un "tracte discriminatori" de l'Eurocambra


Els quatre diputats de la CUP es queden sols al saló de plens exhibint cartells amb el missatge 'El poder del poble' ACN Barcelona.-Els diputats de JxCat han decidit finalment no entrar a l'hemicicle tot i l'ajornament del ple d'investidura anunciat pel president del Parlament, Roger Torrent. Tot i que fonts de JxCat havien confirmat que ocuparien els seus escons a l'hora inicialment prevista del ple, finalment han decidit no fer-ho després d'una reunió del grup parlamentari. Els quatre diputats de la CUP- Carles Riera, Maria Sirvent, Natàlia Sànchez i Vidal Aragonés- han ocupat els seus escons a les 15 hores en punt exhibint cartells amb el missatge 'El poder del poble'. Torrent no aixecarà l'ajornament del ple d'investidura fins que el Tribunal Constitucional (TC) resolgui totes les al·legacions, incloses les del Parlament que encara no s'han presentat, i hi hagi "garanties". JxCat i la CUP defensen que hi ha les condicions per fer el ple avui mateix. El portaveu de JxCat, Eduard Pujol, no ha explicat el motiu pel qual el grup parlamentari ha decidit canviar d'opinió i s'ha limitat a dir que el dia d'avui requereix "molta cintura i anar modificant l'agenda en la mesura que passen les coses". "No hi ha una raó de fons que hagueu de buscar, la pròpia dinàmica d'una agenda apretadíssima en un dia que teníem la voluntat i pretensió que estaríem amb el reglament a la mà fent un debat d'investidura", ha afirmat en declaracions als periodistes. Desenes de periodistes han estat esperant durant mitja hora dins l'hemicicle l'entrada dels diputats de JxCat, que finalment no s'ha produït. Els únic que ho han fet en senyal de protesta per l'ajornament han estat els quatre de la CUP. Cinc diputats de JxCat han sortit de la reunió del grup parlamentari i s'han dirigit cap a l'hemicicle però s'han quedat a l'entrada i no s'han assegut als seus escons. Segons fonts de JxCat, estaven buscant als diputats de la CUP per reprendre les negociacions i en veure que ja no eren a l'hemicicle han marxat. Ha estat un moment de confusió ja que semblava que el grup de diputats de JxCat entraria a la sala de plens en senyal de protesta per l'ajornament del ple d'investidura.

Summary: JxCat fa marxa enrere i no entra a l'hemicicle tot i l'ajornament del ple d'investidura


L'exprimer ministre francès Manuel Valls ha parlat de la seva possible candidatura per Cs a les eleccions municipals del 2019. En el seu discurs d'aquest dilluns de Sant Jordi a la nit, a la Llotja de Mar de Barcelona, i després de rebre el primer premi al Seny que atorga Societat Civil Catalana (SCC), Valls ha citat el refrany "roda el món i torna al Born". Tot seguit ha reconegut que hi ha molta expectativa sobre el seu paper a les properes eleccions municipals, i ha sentenciat: "Podeu comptar amb mi, sempre estaré amb vosaltres per aquest combat, per la democràcia, la llibertat i la societat civil catalana". A l'acte de SCC hi han assistit la vicepresidenta espanyola, Soraya Sáenz de Santamaría; el delegat de l'Estat a Catalunya, Enric Millo; el president estatal de Cs, Albert Rivera; la líder del partit a Catalunya, Inés Arrimadas, a més de representants del PSC i el PPC.

Summary: Manuel Valls, des de Barcelona: "Podeu comptar amb mi, sempre estaré amb vosaltres per aquest combat"


Els pares que van conviure amb el fill mort en un pis de Girona han declarat que el nen va estar malalt només un dia i que l'endemà ja no es va despertar. Durant el judici, el matrimoni Hopkins ha explicat que el menor havia patit una crisi asmàtica i que, com ja portaven fent durant anys, el van tractar combinant la medicina tradicional amb homeopatia i cures alternatives. També han declarat que no anaven al metge perquè, quan vivien als Estats Units, ja se'ls va explicar quin tractament havien d'aplicar. A més, han subratllat que d'ençà que a mitjans del 2014 van arribar a Girona, s'havien gastat "molts diners" a la farmàcia. Els pares han relatat que no van ser conscients que el seu fill havia mort fins al 5 de gener del 2016, quan els Mossos d'Esquadra van entrar al pis, i que fins llavors es trobaven en estat "de shock" i pensaven que el nen dormia. El matrimoni s'enfronta a 3 anys i 3 mesos de presó per un delicte d'homicidi per imprudència greu. (En aquesta actualització s'han inclòs les declaracions dels Mossos d'Esquadra i dels forenses durant el judici que s'ha celebrat al Penal 1 de Girona) El matrimoni americà i els seus tres fills van arribar a Girona l'agost del 2014 i, des d'aleshores, vivien de lloguer en un pis del carrer Joan Roca. La mare ha assegurat que van decidir deixar els Estats Units i traslladar-se aquí per motius de salut, perquè excepte el pare, tota la resta de de membres de la família són asmàtics.  "L'especialista que ens tractava ens va recomanar menjar fruita i verdura sense pesticides, i allà era molt difícil trobar-ne", ha assegurat l'acusada. A més, la dona també ha explicat que, a diferència dels Estats Units, aquí les medicines els sortien més barates (encara que les haguessin de comprar sense assegurança). D'ençà que van arribar, els seus fills mai van anar a escola. De fet, com ha explicat el matrimoni, els nens estudiaven per Internet, com ja feien quan vivien a Detroit. El pare ha concretat que van decidir educar els seus fills a casa "per raons de seguretat", perquè la ciutat americana es qualificava "com la capital mundial de l'assassinat". I com que als Estats Units seguir estudis des de casa era legal, van pensar-se que aquí també. Durant l'interrogatori, el fiscal ha fet incís, sobretot, en què a Girona gairebé mai van portar el seu fill petit al metge. Oficialment només consta que hi anés una vegada (el 22 de novembre del 2014) però la mare ha dit que va ser-ne alguna més.  Tot i això, el matrimoni també ha explicat que no en tenien necessitat, perquè ja sabien que el seu fill petit era asmàtic i, quan vivien als Estats Units, els metges els van explicar quin tractament administrar-li. De fet, la mare ha explicat que havien arribat a gastar-se "molts diners" comprant medicaments a les farmàcies, on el seu personal també els aconsellava. El pare, a més, també ha volgut rebatre una altra tesi del fiscal, que al seu escrit sosté que, quan els Hopkins estaven a Amèrica, només van dur el nen un sol cop a un hospital. Va ser quan tenia tan sols 1 any, i allà els metges de Missouri li van diagnosticar que patia asma crònic. Quan el fiscal li ha demanat sobre això, l'acusat ha relatat que durant anys havien visitat un especialista, però que l'any 2011 un tornado va destruir la consulta i va fer que es perdessin els expedients mèdics del seu fill. "Bona salut" Pel què fa a la mort del fill, els pares no han sabut situar-la exactament. La mare només ha precisat, però, que dies abans que la policia trobés el cadàver semimomificat, el 21 de desembre del 2015, tota la família va sortir a menjar a fora i que el nen "estava bé". El matrimoni ha sostingut que la criatura, que tenia 8 anys, tan sols va estar malalt un dia. El nen va patir un atac d'asma i els pares van tractar-lo com portaven fent durant molt de temps: combinant la medicina tradicional amb l'alternativa. Han assegurat que li van administrar medicament amb un inhalador i que van combinar-ho amb homeopatia. Els acusats han explicat que, gràcies a això, el nen "va millorar molt" i que al vespre va estar jugant una estona. "Se'n va anar a dormir amb bona salut", ha precisat el pare. L'endemà, però, el fill ja no es va despertar. Durant el judici, quan la mare ha recordat aquest moment, ha començat a plorar i ha dit que tota la família –que dormien junts en un altell perquè no tenien calefacció- va entrar en estat "de shock". "No ho podíem acceptar" El pare ha relatat que, aquell matí, va intentar reanimar el fill fent-li maniobres cardiorespiratòries. Però que a partir d'aquí, no van alertar els serveis d'emergències, perquè "no podien acceptar que no es despertés". De fet, el matrimoni ha explicat que no van ser conscients que el nen estava mort fins que la policia els ho va dir el 5 de gener, ja que fins aleshores creien que dormia i que en algun moment es despertaria. Els pares han declarat no recordar quan de temps van conviure amb el cadàver del nen. "Dormíem tots junts i no ens pensàvem que hi hagués risc per als altres fills, perquè crèiem que estava dormint", ha reiterat la mare durant la seva declaració.   En relació al 5 de gener del 2016, els pares han assegurat que van impedir que els Mossos d'Esquadra entressin al pis perquè no sabien que es tractava de la policia. A més, la mare també ha negat haver cridat paraules com "dimonis" o "Satanàs" quan els agents van entrar a l'altell on hi havia el cos semimomificat. Segons ha dit, la família en aquell moment estava cantant gospel –en concret, una cançó que es deia 'En el nom de Jesús'- i que podria ser que a la lletra "hi sortissin aquestes paraules". Per últim, el pare ha subratllat que, encara que combinessin les medicines tradicionals amb les alternatives (com ara tes i infusions) ell sabia quin tractament donar a la seva família. "Em vaig casar amb la meva dona fa dinou anys, i tant ella com els meus fills són asmàtics; tractar l'asma és com un estil de vida i en aquest temps n'he après", ha puntualitzat. Reticents a les medicines Després del matrimoni, que ha declarat mitjançant intèrpret, ha començat el torn dels testimonis. Els altres dos fills dels acusats s'han acollit al dret a no declarar. Per la seva banda, la propietària de l'habitatge on vivia la família ha explicat que, d'ençà del setembre del 2015, li havia estat impossible contactar amb el pare i que, quan va anar fins al pis per veure què passava, va escoltar "sorolls estranys i càntics" des de l'altra banda de la porta. Davant del Jutjat Penal 1 també han declarat els psicòlegs i educadors que van atendre els altres dos fills en un centre d'acollida, després que es descobrís el cadàver del petit. Han explicat que els menors tenien una actitud "desconfiada" i que "qualsevol decisió la parlaven amb els pares".  De fet, un dels psicòlegs ha arribat a equiparar el comportament que tenia la família amb el "d'una secta". A més, aquests testimonis també han explicat que els dos germans eren reticents a què se'ls administressin medicaments o vacunes sense parla-ho abans amb els pares, perquè a casa seva seguien els preceptes de la "medicina xinesa". Escombraries arreu Els Mossos d'Esquadra que aquell 5 de gener, alertats per la propietària, van anar al pis on vivien els Hopkins han explicat que, quan van aconseguir entrar-hi, van trobar escombraries per tot arreu i menjar en estat de descomposició. De fet, un dels policies ha definit l'estat de "deixadesa" en què es trobava l'habitatge com a semblant al d'algú que pateix "la síndrome de Diògenes".  La policia també ha relatat que el pare els va dir cridant que eren "dimonis", els va demanar que "marxessin" i que, quan van intentar pujar a l'altell, l'acusat els va explicar que el seu fill estava dormint i que no volia que el molestessin. Més endavant, però, quan ja havien descobert el cadàver, l'home va dir-los que la família feia càntics de gospel al voltant del cos "per tornar la vida al nen". Més d'un mes mort i sense tractament Una de les declaracions que seran clau per al cas és la dels forenses. Els metges han explicat que, quan es va descobrir el cos del menor, el nen estava semimomificat i que portaria "entre un mes i un mes i mig mort". Els forenses han confirmat que la causa de la mort va ser un atac d'asma i que el cos tenia símptomes d'inflamació a l'aparell respiratori. Tot i això, però, a l'organisme del nen no es van trobar restes de cap medicament per tractar la malaltia. Els forenses també han assegurat que no hi ha cap crisi asmàtica que sigui tan fulminant que no doni temps a què qui la pateix pugui donar l'alerta. Per això, els doctors diuen que els resultats de l'autòpsia "no resulten compatibles amb el relat" que ha donat la família Hopkins. Sostenen que el nen, si estava dormint, s'hauria despertat, o bé que els seus pares l'haurien escoltat respirar de manera anòmala. En tot cas, sí que han deixat clar que el menor necessitava tractament mèdic i que no s'ha trobat cap recepta.   Per últim, els perits que han avaluat l'estat mental dels dos acusats han definit el pare com un home "a la defensiva", amb trets "narcisistes i obsessius". També han explicat que el matrimoni havia fet "un procés de negació com a defensa psíquica" no assumint que el seu fill estava mort i, en comptes d'això, pensar que dormia. 3 anys i 3 mesos de presó    El fiscal del cas, Enrique Barata, demana una condemna de 3 anys i 3 mesos de presó per a cadascun dels processats. Els acusa d'un delicte d'homicidi per imprudència greu amb una circumstància agreujant de parentiu. El fiscal sosté que els pares van "avantposar" les seves creences religioses al benestar del seu fill. "No el van portar a cap centre mèdic i es van limitar a donar-li homeopatia i a resar", ha argumentat.  A l'escrit d'acusació, exposa que els pares eren conscients que l'estat de salut del nen va empitjorar de manera progressiva i, tot i això, el van mantenir "confinat" a casa aplicant-li medicació "sense control ni pauta" mèdica. En concret, explicita que des del gener del 2015 van deixar de visitar centres mèdics i ni tan sols anaven a buscar medicaments per tractar la pneumopatia crònica que tenia el menor. La Generalitat, que exerceix l'acusació particular, sol·licita 3 anys de presó. La defensa, per contra, demana l'absolució. L'advocat Christian Salvador sosté que  l'únic motiu pel qual s'ha arribat a judici és perquè els pares del menor van estar "més d'un mes convivint amb el cadàver". "Això no és delicte per estrany que sigui", ha afegit. A més, ressalta que li aplicaven tractament mèdic (amb els inhaladors) i que no van poder fer res per salvar-li la vida.

Summary: ACTUALIZACIÓ:Els pares que van conviure amb el fill mort sostenen que el nen va estar malalt només un dia i l'endemà no va despertar


El Museu de Tortosa tindrà un Espai de la Jota, una proposta permanent on es farà difusió del ball tradicional ebrenc i també se'n facilitarà l'estudi. El nou espai ocuparà el pavelló número set del complex museístic, a l'antic escorxador municipal. Els treball per adequar-lo ja han començat. Hi haurà sala d'exposició, de visita gratuïta, amb dos mostres, la primera sobre els vessants de la dansa de la jota i una segona amb elements del grup Quico el Célio, el Noi i el Mut de Ferreries, amb 27 anys de trajectòria. Hi haurà un arxiu, un espai per a activitats pedagògiques, i un altre per a la documentació i la recerca a disposició de tots els investigadors interessats.  El projecte compta amb el suport de l'Aula de Música Tradicional i Popular a les Terres de l'Ebre, de l'escola de ball, cant i música tradicional Lo Planter, i de les colles de cultura popular de la ciutat, amb les quals s'han signat convenis de col·laboració.  Entre els documents recopilats per Artur Gaya, activista cultural i cantant dels Quicos, que es podran veure en l'exposició permanent, destaca una primera edició del llibre 'Del Folklore Tortosí', escrit i publicat al 1934 per Joan Moreira, i que està signat pel mateix autor. L'exemplar formava part d'una col·lecció privada que es trobava als Estats Units i que s'ha pogut recuperar. Gaya s'ha mostrat confiat que l'espai de difusió i estudi de la jota al Museu de Tortosa permetrà que altres propietaris o entitats amb material interessant el cedeixin.  L'alcaldessa de Tortosa, Meritxell Roigé, ha aprofitat al presentació del nou espai per recordar que els Castellers de Tortosa, una de les darreres iniciatives populars sorgides a la ciutat, disposaran d'un espai d'assaig a les antigues instal·lacions de l'empresa Indo que ha comprat l'Ajuntament.

Summary: El Museu de Tortosa tindrà un espai per a l'estudi i difusió de la Jota


Ja són tres les persones que han donat positiu en coronavirus a la demarcació de Lleida, segons ha informat aquest dimarts el departament de Salut. Es tracta de dues dones de 77 i 84 anys que estan ingressades a l'Hospital Arnau de Vilanova de Lleida, una de les quals en estat lleu. L'altre és un home de 54 anys veí de Lleida que està en observació a casa, tal com ha explicat la gerent de la Regió Sanitària Lleida, Divina Farreny. Tots tres van ser infectats fora de Lleida; les dues dones durant un viatge de l'Imserso a Benidorm (Alacant) i l'home a Barcelona, on va estar en contacte amb una persona estrangera afectada amb la covid-19. Salut ha aconsellat a una seixantena de persones relacionades amb els tres afectats que s'estiguin a casa. (S'afegeix que l'home afectat té 54 anys i no uns 40 com Salut havia informat inicialment i s'afegeix que els responsables sanitaris confien a tenir la situació controlada) La veïna de Castellserà (Urgell) de 82 anys que va morir a casa seva diumenge i que també havia viatjat amb el grup de l'Imserso a Benidorm ha donat negatiu en covid-19. L'altra veïna que va viatjar amb ella, de 84 anys, és una de les persones que han donat positiu, així com una altra dona de 77 anys que també va anar amb elles a Benidorm. És per això que Salut ha recomanat "autoaïllament domiciliari" a les 56 persones de diversos municipis lleidatans que anaven en aquest viatge en autocar. També s'ha demanat que no surtin al carrer a amics i familiars que van estar en contacte amb l'home de Lleida contagiat, en estat lleu, i al qual se li fa seguiment a casa. El cap del servei de vigilància epidemiològica i resposta a emergències de Salut Pública a Lleida, Alt Pirineu i Aran, Pere Godoy, ha explicat que la font d'infecció en tots tres casos és de fora de Lleida. Ha assegurat que per aquest motiu, la situació a Lleida és "tranquil·la, coneguda i controlada" i recorda que cal seguir amb el protocol de detecció de casos per aïllar-los i evitar la transmissió. "Si es fan les coses correctament, és una situació que es pot controlar tot i que hem d'estar alerta, però estem en una situació de risc moderat", ha afegit. Per la seva banda, el delegat del Govern a Lleida, Ramon Farré, ha explicat que s'ha creat una comissió de coordinació formada per responsables de departaments de la Generalitat, Mossos, Bombers, Protecció Civil i forenses per actuar de manera coordinada en els casos i situacions que es puguin plantejar tant de la plana de Lleida com del Pirineu.

Summary: ACTUALIZACIÓ:S'eleven a tres els casos positius de coronavirus a Lleida


Protecció Civil alerta que a un quart de set de la tarda d'aquest dimecres hi havia una dotzena de carreteres de la xarxa viària catalana afectades per la nevada que cau a les comarques de la Cerdanya, el Ripollès, l'Alt Empordà, el Vallès Oriental, el Berguedà o Osona. S'ha activat la fase d'alerta del pla Neucat i es demana restringir els desplaçaments en els moments en què nevi amb més intensitat. Alguns gruixos destacats són els que s'han recollit a Sant Pau de Segúries (Ripollès), amb 16 centímetres, a Puigcerdà, amb 8, o a Albanyà (Alt Empordà), amb 6. A Ripoll ha calgut acollir 50 alumnes de Camprodon que tornaven d'una excursió a Barcelona i que no han pogut arribar a casa. (En aquesta ampliació s'han afegit les declaracions del director general de Protecció Civil, Joan Delort) En concret, els nens s'estaran a la sala de plens de l’Ajuntament de Ripoll. La neu dificulta la circulació a diverses carreteres del Ripollès. En aquesta sala de plens del consistori també hi ha quatre alumnes d’educació especial, entre ells dos de Sant Joan de les Abadesses, una de Sant Pau de Segúries i un altre de Llanars. Està previst que si les carreteres milloren les properes hores tots ells puguin tornar a casa, però sinó l’Ajuntament els buscarà allotjament per passar la nit. Així mateix, a Camprodon, on s'han suspès les classes i s'ha activat el transport escolar per retornar els alumnes als seus pobles, també hi ha dos escolars de Molló que no poden tornar a casa per dificultats amb la neu. A més, segons s'ha informat a Protecció Civil des del Consell Comarcal, els alumnes de Molló, Setcases i Salarsa s’han quedat a les escoles fins que s’han netejat les carreteres. S’ha activat transport escolar amb vehicles 4x4 per als alumnes de Gombrèn, Queralbs, Pardines i Campelles Els Consells Comarcals també han informat d'afectacions al servei de transport escolar a la Garrotxa, concretament als centres Verntallat de la Vall d'en Bas i Joan Maragall de Santa Pau, on s’ha avançat la sortida del transport escolar. A més, l’Ajuntament d’Olot ha suspès les classes de tots els centres de la ciutat que realitzen cicles formatius i també de l’Escola Oficial d’Idiomes. Al Berguedà el transport escolar no s’ha vist afectat a causa de la nevada i a Osona s'han avançant els horaris dels autobusos de la zona del Bisaura. Pel que fa a les carreteres afectades, a un quart de set el Servei Català de Trànsit (SCT) informava que n'hi havia dues de tallades, vuit on és obligatori portar cadenes i dues on no poden circular vehicles pesants.  Les vies tallades són la BV-5119, en concret l'accés des de Fogars de Montclús al Parc del Montseny (Vallès Oriental), i la GIV-4016 entre Planoles i Toses (Ripollès). Calen cadenes a la BV-4024 de Guardiola de Berguedà a Coll de Pal (Berguedà), a la BV-4243 de Castellar del Riu cap a Rasos de Peguera (Berguedà); a la C-162 a Alp (Cerdanya); a la GI-400 a Alp (Cerdanya); a la GI-404 a Das, a l'enllaç amb la GI-400 (Cerdanya); a la GIV-4082 a Alp (Cerdanya); a la GIV-5264 entre Llanars i Setcases (Ripollès), i a la C-38 de Sant Joan de les Abadesses a Molló (Ripollès). També hi ha el pas restringits a camions a la N-260 a Fontanals de Cerdanya (Cerdanya) i a Ribes de Freser (Ripollès) i a la C-37 entre la Vall d'En Bas i Torelló (entre la Garrotxia i Osona), per la presència de neu i gel a la calçada. Encara parlant d'afectacions viàries, cal destacar que a causa de la neu un bus de la Teisa ha sortit de la via a prop de Camprodon (Ripollès). Nevada sense complicacions entre la Segarra i l'Anoia La neu no ha provocat problemes entre la Segarra i la noia si ve per l'autovia A-2 s'hi podia veure un important nombre de màquines llevaneus circulant mentre repartien sal per la calçada. Als punts més alts d'aquesta zona, com a la Panadella, la neu si que ha començat a prendre als camps i els laterals de la via però tot i que en determinats moments s'ha intensificat la precipitació no ha agafat gruix. A municipis com Sant Guim de Freixenet (Segarra), on ja estan acostumats a veure caure neu cada hivern, els cotxes han quedat enfarinats, igual que les teulades, però els carrers tot just s'han emblanquit. En altres punts de Ponent, com Cervera, la neu ha començat a caure a primera hora de la tarda però no s'ha agafat i posteriorment s'ha precipitació s'ha convertit en pluja. Un camioner que estava aturat a la Panadella, Joan Ramon Luna, ha explicat que s'ha parat perquè els Mossos d'Esquadra li han aconsellat que ho fes en aquest punt per esperar que la precipitació anés a menys, i per tal d'evitar un ''bloqueig'' de l'àrea de servei d'Igualada, on la nevada ha estat més intensa. Luna ha preferit doncs aturar-se, ja que a la Panadella hi ha restaurant i tots els serveis de manera que així, si la nevada va a més, podrà fer nit en un lloc amb condicions, perquè sí que ha dit que tenia clar que per davant de tot prioritza la seguretat i per tant si la precipitació no afluixa ja no es mourà del lloc. L'episodi de neu s'afebleix, però es manté l'alerta El director general de Protecció Civil, Joan Delort, ha afirmat aquest dimecres al vespre que l'episodi de neu "s'està afeblint" i que no preveuen que "generi massa problemes" en les properes hores. Amb tot, Delort ha subratllat que encara han d'estar "molt amatents", també per la caiguda de les temperatures.  En aquest sentit, ha assenyalat que estan esperant si cauen flocs de neu a l'autovia A-2 que obliguin a adoptar mesures, tot i que de moment les volves no hi han generat problemes. Delort ha recordat que hi ha tots els serveis activats i més d'un centenar de màquines llevaneu distribuïdes per tot el territori, com marca la fase d'alerta del pla Neucat.  El director general de Protecció Civil ha destacat que no hi ha hagut grans gruixos de neu en zones de 500 metres, que són les que més els preocupaven per la mobilitat, i que les comarques de la Garrotxa i el Ripollès han estat les més afectades durant la jornada. Entre els diversos incidents registrats, un camió que circulava per la C-37 ha fet tisora al voral en el tram entre Torelló i la Vall d'en Bas, però els Mossos d'Esquadra han pogut intervenir de seguida.  Delort ha demanat molt "sentit comú" a l'hora de conduir i ha recomanat ajornar l'inici de la marxa si està nevant. "Són episodis que no són continuats", ha recordat. També ha aconsellat aturar el cotxe en un lloc segur si, quan s'està circulant, la nevada s'intensifica.

Summary: Dotze carreteres afectades per la nevada que cau al Pirineu, les comarques centrals i punts de l'àmbit metropolità


Una empresa catalana que ofereix un servei d'autocontrol dels nivells de coagulació de la sang ha vist com els usuaris s'han multiplicat per 20 des de l'inici de la crisi sanitària de la covid-19, segons dades de la pròpia companyia, Devicare. El seu fundador i conseller delegat, Rosendo Garganta, explica en una entrevista amb l'ACN que l'increment es deu al fet que fins la fi del confinament estan oferint el producte gratuïtament, però també que els seus clients "estan neguitosos i no volen arriscar-se a anar al CAP i contagiar-se". Segons Garganta, l'epidèmia actual està demostrant que "la tecnologia" per aplicar la telemedicina ja existeix i que ara només fa falta "voluntat" per part de les administracions.  Tao-control, de l'empresa Devicare, és un servei per a pacients anticoagulats, és a dir, persones que s'han de medicar amb fàrmacs com Sintrom per evitar hemorràgies, trombosis o embòlies perquè tenen nivells alts de coagulació de la sang. Els pacients convencionals, explica Garganta, acudeixen a un centre hospitalari al voltant d'un cop al mes per mesurar la coagulació de la sang i així decidir quina dosi de medicació s'han de prendre.  Amb Tao-control, però, poden "fer un autocontrol de la dosificació del fàrmac" que s'han de prendre. Consisteix en un dispositiu per autoregular-se la coagulació de la sang "com a mínim un cop a la setmana", acompanyat per personal tècnic, d'infermeria i metges especialistes en dermatologia i cardiologia que "de forma remota", per telèfon, fan seguiment dels pacients. Estan disponibles de dilluns a divendres, de 9 a 18h, i també ofereixen guàrdies per la resta del temps i els caps de setmana i festius.  El conseller delegat de Devicare, que va llançar Tao-control el 2011, explica que els clients s'han multiplicat "per 20" des de l'inici de la crisi del coronavirus, i que la xifra podria arribar a 30 vegades més que el nivell habitual d'usuaris. La majoria de pacients del servei "són majors de 70 i 80 anys i suposen una població de risc davant de la covid-19" i "estan neguitosos" amb el fet d'haver de desplaçar-se al CAP.  Debat sobre la telemedicina Garganta, fundador de la companyia amb seu al Parc de Recerca de la UAB, obre el debat sobre la telemedicina amb l'exemple de Tao-control. Segons ell, la sanitat pública catalana no ofereix un autocontrol dels nivells de coagulació de la sang a diferència d'altres països com Alemanya, els Països Baixos o els Estats Units. Amb tot, creu que "al sistema sanitari li costa menys l'autocontrol que fer venir els pacients cada setmana" als centres hospitalaris per mesurar la variable. Per aquest motiu, creu que "s'ha d'oferir sí o sí" un servei d'aquest tipus, no només durant l'actual crisi sanitària, sinó en general. Segons ell, ja existeix la tecnologia per fer servir la telemedicina a certs pacients, i el que falta és "voluntat" per aplicar-la. "Quin és el problema? Doncs que per fer un autocontrol des de la sanitat pública hem de canviar els sistemes organitzatius, els pressupostos de Salut i hem de fer molts canvis complicats que requereixen una visió a llarg termini", rebla.

Summary: Una empresa que ofereix un servei d'autocontrol del nivell de coagulació de la sang multiplica per 20 els usuaris


Més de 500 autocars sortiran de diferents punts de Catalunya per dirigir-se cap a Madrid, on aquest dissabte està convocada a les 18 hores una manifestació contra el judici de l'1-O. Sota el lema 'L'autodeterminació no és delicte. Democràcia és decidir', la manifestació està convocada per ANC, Òmnium i els grups parlamentaris JxCat, ERC i la CUP, i està previst que recorri el passeig del Prado. A més, també hi haurà representants de IAC Catalunya, Intersindical-CSC, Gure Esku Dago, Altsasu Gurasoak, EH Bildu, membres del BNG i del Sindicat Andalús de Treballadors, entre altres.  La capçalera de la manifestació sortirà a les 18 hores des del passeig del Prado, l’espai entre la rotonda Emperador Carlos V i la plaça Neptuno. Una de les principals recomanacions als ciutadans que aniran a la manifestació és que hi arribin com més aviat millor, cap a quarts de sis de la tarda, ja que els organitzadors preveuen una gran aglomeració de gent. La president de la Generalitat, Quim Torra, i la meitat dels consellers del Govern assistiran a la manifestació d'aquest dissabte a Madrid. A falta de confirmació oficial, la consellera de la presidència, Elsa Artadi, ha avançat aquesta setmana que hi assistiran la responsable de Cultura, Laura Borràs; el titular de Treball, Afers Socials i Famílies, Chakir el Homrani; i la consellera d'Agricultura, Teresa Jordà. Per la seva banda, el president del Parlament, Roger Torrent, també hi participarà.

Summary: Més de 500 autocars sortiran de Catalunya per anar a la manifestació de Madrid contra el judici de l'1-O


La portaveu del govern espanyol, María Jesús Montero, ha assegurat aquest dimarts que el seu executiu complirà el compromís del president del govern espanyol, Pedro Sánchez, de reunir la Mesa de diàleg sobre Catalunya al mes de juliol. Queda per fixar, segons Montero, “data, lloc i hora” però el seu executiu es manté en la dinàmica de buscar una “solució dialogada” a la crisi política. Segons Montero, el seu executiu ha parlat de manera continuada amb la Generalitat “per transmetre i afinar” la situació en qüestions tan importants com el fons de 16.000 MEUR per combatre el covid-19, i “un cop superada la part mes dura” de la crisi “podrem reprendre l’agenda” política pel que fa a la Mesa.  Montero ha insistit a demanar a ERC i Cs que no es facin “vetos creuats” a l’hora de negociar els pressupostos generals de l’Estat. “Aquest és el moment de fer, i no de mirar qui proposa les mesures o de fer vetos creuats” perquè “la unitat és la clau de la victòria”. Per això, segons ha dit, el seu executiu “escoltarà amb atenció que proposa cadascú” perquè “no tenim temps a perdre i com més formacions participin del projecte” millor.  També ha reiterat la voluntat de negociar el decret de la ‘nova normalitat’ amb tantes forces com sigui possible. “Nosaltres creiem que és bo que el PP i el conjunt de les forces que han fet fins ara el front del ‘no’ reprenguin una senda de diàleg, i normalitat” i “donin suport en el que s’està d’acord en comptes de convertir-ho tot en bronca”.  La portaveu del govern espanyol també ha assegurat que l’acord programàtic entre el PSOE i Podem cohesiona l’executiu però cal “reprioritzar” per afrontar les situacions generades pel covid-19, fet que passa per “reactivar el teixit productiu” de l’Estat. “No podem fer com si la pandèmia no hagués passat, i de cara a l’elaboració dels pressupostos de l’Estat la Comissió de Reconstrucció ens ha de dir en què creu que cal redoblar l’accent el pròxim any”.  Es tracta, ha dit de mantenir l’acord programàtic però “tenir els peus a terra” i “modular el full de ruta” a partir d’altres aportacions.

Summary: La Moncloa diu que la Mesa es reunirà al juliol però queda per fixar data, lloc i hora


Els actes institucionals de la Diada de l'Onze de Setembre d'enguany estaran marcats per l'empresonament i "l'exili" dels líders independentistes. La portaveu del Govern, Elsa Artadi, i el vicepresident primer parlamentari, Josep Costa, han presentat els actes de l'11-S en una roda de premsa aquest dilluns a la tarda al Parlament. Les dues institucions homenatjaran els presos i "exiliats" amb una Marxa per la Llibertat que començarà a les 20:30 hores al Parlament. El president del Govern, Quim Torra, i el president del Parlament, Roger Torrent, rebran la Flama del Canigó, que portaran fins a la plaça Sant Jaume després de passar pel Born. Se simbolitzarà que es retorna la "llum" al Palau de la Generalitat, després de mesos de "foscor" per l'aplicació de l'article 155. El cartell de l'acte mostra les quatre barres de la Senyera tapades amb cinta adhesiva -pel 155-, amb una franja vermella que es destapa per sota. Quan la Marxa passi pel Born Centre Cultural a les 21:00 hores del dia 10 hi haurà la part més institucional de l'acte, amb la formació de la Guàrdia d'honor dels Mossos, la hissada de bandera i la interpretació d''El Cant de la Senyera' a càrrec del Cor Jove de l'Orfeó Català. Es preveu que la flama arribi a Sant Jaume a les 21:45 hores, on Torra la lliurarà a un missatger per "portar la llum dins del Palau". Abans, Torra donarà el tret de sortida dels actes institucionals amb l'ofrena floral a les 18:00 hores a la formació de la Guàrdia d'honor dels Mossos al Fossar de les Moreres. A les 19:00 hores, a l'Auditori del Parlament, es farà l'acte de lliurament de la Medalla d'Honor de la cambra, que en la categoria d'Or és per a l'Associació de Mestres Rosa Sensat. Ja l'endemà, dia 11 de setembre, l'ofrena floral del Govern al monument de Rafael Casanova serà a les 9:00, amb Torra al capdavant. Seguidament la farà la Mesa, amb encapçalada per Torrent. A més, d'11:00 a 20:00 hi haurà jornada de portes obertes a Palau, i de 10:00 a 19:00 al Parlament. Les delegacions del Govern a Catalunya i a l'exterior també celebraran la Diada, com és habitual. A Madrid s'hi farà un acte als jardins de la delegació el dijous 13 a partir de les 19:30, on s'hi ha convidat una representació de l'executiu espanyol, tal com ha confirmat Artadi. A l'exterior hi haurà actes a la delegació del Govern a la Unió Europea, a l'Espai Catalunya Europa, el dia 12 (18:30). També a Suïssa -dia 9 al Casal Català de Lausana, l'11 al Palau de Congressos de Ginebra al llarg del matí, i el 13 a la mateixa ciutat a la tarda-, i al Regne Unit -dia 10 a Londres i el 14 a Edimburg.

Summary: El Govern i el Parlament demanaran la llibertat de presos i "exiliats" amb una marxa en l'acte institucional de la Diada


Tàrrega disposa des d'aquesta setmana d'un nou vehicle que substituirà el que fins ara s'encarregava de la recollida dels residus sòlids urbans del municipi. El camió adquirit per Urgell Net, per un import total de 163.955 euros, és un vehicle de 18 tones amb 2 eixos i porta instal·lada una caixa recol·lectora de 16 metres cúbics de capacitat. La presentació del nou camió per a la recollida dels residus sòlids urbans va tenir lloc aquest dilluns en el marc del consell d'administració de la societat Urgell Net, que té delegada per part del Consell Comarcal de l'Urgell la recollida dels residus en aquesta la comarca.

Summary: L'Urgell adquireix un nou camió per a la recollida dels residus sòlids urbans a la comarca